รัฐบาลไทย-ข่าวทำเนียบรัฐบาล-รายงานภาวะเศรษฐกิจภูมิภาคประจำเดือนกันยายน และไตรมาสที่ 3 ปี 2560
วันจันทร์ที่ 30 ตุลาคม 2560
รายงานภาวะเศรษฐกิจภูมิภาคประจําเดือนกันยายน และไตรมาสที่ 3 ปี 2560
เศรษฐกิจภูมิภาคในเดือน ก.ย. และไตรมาสที่ 3 ปี 2560 ขยายตัวต่อเนื่อง นําโดยภาคใต้ และ กทม.และปริมณฑล โดยได้รับปัจจัยสนับสนุนจากการฟื้นตัวของการบริโภคภาคเอกชน สอดคล้องกับการขยายตัวต่อเนื่องของภาคการท่องเที่ยว
"เศรษฐกิจภูมิภาคในเดือนกันยายน และไตรมาสที่ 3 ปี 2560 ขยายตัวต่อเนื่อง นําโดย ภาคใต้ และ กทม.และปริมณฑล โดยได้รับปัจจัยสนับสนุนจากการฟื้นตัวของการบริโภคภาคเอกชน สอดคล้องกับการขยายตัวต่อเนื่องของภาคการท่องเที่ยว สําหรับเสถียรภาพเศรษฐกิจทุกภูมิภาคยังอยู่ในเกณฑ์ดี"
นายสุวิชญ โรจนวานิช ผู้อํานวยการสํานักงานเศรษฐกิจการคลัง เปิดเผยรายงานภาวะเศรษฐกิจภูมิภาคประจําเดือนกันยายน และไตรมาสที่ 3 ปี 2560 ว่า “เศรษฐกิจภูมิภาคในเดือนกันยายน และไตรมาสที่ 3 ปี 2560 ขยายตัวต่อเนื่อง นําโดย ภาคใต้ และกทม.และปริมณฑล โดยได้รับปัจจัยสนับสนุนจากการฟื้นตัวของการบริโภคภาคเอกชน สอดคล้องกับการขยายตัวต่อเนื่องของภาคการท่องเที่ยว สําหรับเสถียรภาพเศรษฐกิจทุกภูมิภาคยังอยู่ในเกณฑ์ดี” โดยมีรายละเอียด สรุปได้ดังนี้
ภาคใต้ เศรษฐกิจขยายตัว โดยมีการบริโภคภาคเอกชน และภาคการท่องเที่ยวเป็นปัจจัยขับเคลื่อนหลัก สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชน จากภาษีมูลค่าเพิ่ม ณ ราคาคงที่ ขยายตัวที่ร้อยละ 0.9 ต่อปี ทําให้ในไตรมาสที่ 3 ปี 2560 ขยายตัวร้อยละ 4.8 ต่อปี ตามการเพิ่มขึ้นในจังหวัดภูเก็ต สงขลา สุราษฎร์ธานี และกระบี่ สําหรับด้านอุปทาน ภาคการท่องเที่ยวขยายตัวได้ดี โดยเฉพาะจากจํานวนผู้เยี่ยมเยือนและรายได้จากการเยี่ยมเยือน ในช่วง 2 เดือนแรกของไตรมาสที่ 3 ปี 2560 ขยายตัวร้อยละ 3.7 และ 12.4 ต่อปี ตามลําดับ ตามการท่องเที่ยวในจังหวัดนครศรีธรรมราช สุราษฎร์ธานี และภูเก็ต สอดคล้องกับผลผลิตสินค้าเกษตรในไตรมาสที่ 3 ปี 2560 ที่ยังคงขยายตัวจากผลผลิตยางพารา และกุ้ง เป็นสําคัญ ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในไตรมาสที่ 3 ปี 2560 (เบื้องต้น) อยู่ในระดับต่ําที่ร้อยละ 0.9 ต่อปี และอัตราการว่างงานในเดือนสิงหาคม 2560 อยู่ที่ร้อยละ 1.6 ของกําลังแรงงานรวมของภูมิภาค
กทม.และปริมณฑล เศรษฐกิจขยายตัว โดยมีการบริโภคและการลงทุนภาคเอกชน และการท่องเที่ยว เป็นปัจจัยขับเคลื่อนหลัก สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชน จากภาษีมูลค่าเพิ่ม ณ ราคาคงที่ ในเดือนกันยายนขยายตัวที่ร้อยละ 1.5 ต่อปี ส่งผลให้ในไตรมาสที่ 3 ปี 2560 ขยายตัวร้อยละ 4.9 ต่อปี เช่นเดียวกับการลงทุนภาคเอกชนในหมวดเครื่องมือเครื่องจักรที่มีสัญญาณปรับตัวดีขึ้น สะท้อนจากเม็ดเงินลงทุนในโรงงานอุตสาหกรรมที่ขยายตัวที่ร้อยละ 31.8 ต่อปี ตามการลงทุนที่เพิ่มขึ้นในเกือบทุกจังหวัด โดยเฉพาะจังหวัดนครปฐม และกรุงเทพมหานคร เป็นต้น สําหรับด้านอุปทาน ภาคการท่องเที่ยวขยายตัวได้ดี โดยเฉพาะจากจํานวนผู้เยี่ยมเยือนและรายได้จากการเยี่ยมเยือน ในเดือนสิงหาคม 2560 ขยายตัวร้อยละ 4.6 และ 13.6 ต่อปี ตามลําดับ ส่งผลให้ในช่วง 2 เดือนแรกในไตรมาสที่ 3 ปี 2560 ขยายตัวร้อยละ 4.3 และ 13.3 ต่อปี ตามลําดับ สอดคล้องกับผลผลิตสินค้าเกษตรที่ยังคงขยายตัวต่อเนื่อง จากผลผลิตข้าวเปลือก สุกร และไก่เนื้อ เป็นต้น ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในเดือนกันยายน (เบื้องต้น) 2560 อยู่ในระดับที่เอื้อต่อการบริโภคในจังหวัดที่ร้อยละ 1.6 ต่อปี และอัตราการว่างงานในเดือนสิงหาคม 2560 อยู่ที่ร้อยละ 1.1 ของกําลังแรงงานรวมของภูมิภาค
ภาคตะวันออก เศรษฐกิจขยายตัว โดยมีการบริโภคภาคเอกชนและการท่องเที่ยว เป็นปัจจัยขับเคลื่อนหลัก สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชน จากภาษีมูลค่าเพิ่ม ณ ราคาคงที่ ในเดือนกันยายน 2560 ขยายตัวที่ร้อยละ 3.1 ต่อปี จากการขยายตัวในจังหวัดฉะเชิงเทรา ปราจีนบุรี และสระแก้ว เป็นต้น ส่งผลให้ในไตรมาสที่ 3 ปี 2560 ขยายตัวร้อยละ 7.1 ต่อปี สําหรับด้านอุปทาน ภาคการท่องเที่ยวขยายตัวได้ดี โดยเฉพาะจากจํานวนผู้เยี่ยมเยือนและรายได้จากการเยี่ยมเยือน ในเดือนสิงหาคม 2560 ขยายตัวร้อยละ 4.5 และ 14.3 ต่อปี ตามลําดับ ส่งผลให้ในช่วง 2 เดือนแรกในไตรมาส 3 ปี 2560 จํานวนผู้เยี่ยมเยือนและรายได้จากการเยี่ยมเยือน ขยายตัวร้อยละ 3.5 และ 13.1 ต่อปี ตามลําดับ สอดคล้องกับการผลิตภาคอุตสาหกรรมที่ปรับตัวดีขึ้น สะท้อนจากดัชนีความเชื่อมั่นภาคอุตสาหกรรมในเดือนกันยายนที่ปรับตัวดีขึ้นเป็นเดือนที่สองติดต่อกันที่ระดับ 97.7 โดยเฉพาะในอุตสาหกรรมชิ้นส่วนและอะไหล่รถยนต์ ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในเดือนกันยายน (เบื้องต้น) 2560 อยู่ในระดับที่เอื้อต่อการบริโภคที่ร้อยละ 1.6 ต่อปี และอัตราการว่างงานในเดือนสิงหาคม 2560 อยู่ที่ร้อยละ 0.9 ของกําลังแรงงานรวมของภูมิภาค
ภาคเหนือ เศรษฐกิจฟื้นตัว โดยมีการบริโภคภาคเอกชน และภาคการท่องเที่ยวเป็นปัจจัยขับเคลื่อนหลัก สะท้อนจากเครื่องชี้เศรษฐกิจด้านอุปสงค์ โดยเฉพาะการบริโภคภาคเอกชน จากภาษีมูลค่าเพิ่ม ณ ราคาคงที่ ในเดือนกันยายน 2560 ขยายตัวที่ร้อยละ 3.6 ต่อปี โดยเฉพาะในจังหวัดกําแพงเพชร เพชรบูรณ์ และตาก เป็นต้น ส่งผลให้ใน ไตรมาสที่ 3 ปี 2560 ขยายตัวร้อยละ 1.7 ต่อปี สําหรับด้านอุปทาน ภาคการท่องเที่ยวขยายตัวได้ดี โดยเฉพาะจากจํานวนผู้เยี่ยมเยือนและรายได้จากการเยี่ยมเยือน ในเดือนสิงหาคม 2560 ขยายตัวร้อยละ 4.3 และ 7.9 ต่อปี ตามลําดับ ส่งผลให้ในช่วง 2 เดือนแรกของไตรมาสที่ 3 ปี 2560 จํานวนผู้เยี่ยมเยือนและรายได้จากการเยี่ยมเยือน ขยายตัวร้อยละ 3.1 และ 8.4 ต่อปี ตามลําดับ สอดคล้องกับการผลิตภาคอุตสาหกรรมที่ปรับตัวดีขึ้น สะท้อนจากดัชนีความเชื่อมั่นภาคอุตสาหกรรมในเดือนกันยายนที่ปรับตัวดีขึ้นเป็นเดือนที่สามติดต่อกันที่ระดับ 75.2 โดยเฉพาะในอุตสาหกรรมสิ่งทอ และอุตสาหกรรมเฟอร์นิเจอร์ ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในเดือนกันยายน (เบื้องต้น) 2560 ลดลงมาอยู่ที่ร้อยละ -0.1 ต่อปี และอัตราการว่างงานในเดือนสิงหาคม 2560 อยู่ที่ร้อยละ 1.0 ของกําลังแรงงานรวมของภูมิภาค
ภาคตะวันตก เศรษฐกิจฟื้นตัว โดยได้รับแรงขับเคลื่อนจากการบริโภคภาคเอกชน และการท่องเที่ยว เป็นปัจจัยขับเคลื่อนหลัก สะท้อนจากเศรษฐกิจด้านอุปสงค์ โดยเฉพาะการบริโภคภาคเอกชน จากภาษีมูลค่าเพิ่ม ณ ราคาคงที่ ในเดือนกันยายนขยายตัวที่ร้อยละ 7.6 ต่อปี ส่งผลให้ในไตรมาสที่ 3 ปี 2560 ขยายตัวร้อยละ 1.8 ต่อปี ตามการขยายตัวในจังหวัดกาญจนบุรี และสมุทรสงคราม เป็นต้น สําหรับด้านอุปทาน โดยเฉพาะการท่องเที่ยวขยายตัวได้ดีทั้งจํานวนและรายได้จากการเยี่ยมเยือน ในเดือนสิงหาคม 2560 ขยายตัวร้อยละ 4.5 และ 7.1 ต่อปี ตามลําดับ ส่งผลให้ในช่วง 2 เดือนแรกของไตรมาสที่ 3 ปี 2560 จํานวนและรายได้จากการเยี่ยมเยือน ขยายตัวร้อยละ 4.8 และ 7.9 ต่อปี ตามลําดับ จากการขยายตัวในจังหวัดราชบุรี และสมุทรสงคราม สอดคล้องกับผลผลิตสินค้าเกษตรที่ยังคงขยายตัวต่อเนื่อง จากผลผลิตข้าวเปลือก มันสําปะหลัง และปศุสัตว์ เป็นต้น สําหรับด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในเดือนกันยายน (เบื้องต้น) 2560 ที่ยังอยู่ในระดับต่ําที่ร้อยละ 0.7 ต่อปี และอัตราการว่างงานในเดือนสิงหาคม อยู่ที่ร้อยละ 0.6 ของกําลังแรงงานรวมของภูมิภาค
ภาคกลาง เศรษฐกิจส่งสัญญาณฟื้นตัว โดยได้รับแรงขับจากการลงทุนภาคเอกชน และการท่องเที่ยวเป็นปัจจัยขับเคลื่อนหลัก สะท้อนจากเครื่องชี้เศรษฐกิจด้านอุปสงค์ โดยเฉพาะการลงทุนภาคเอกชนในหมวดเครื่องมือเครื่องจักรที่มีสัญญาณปรับตัวดีขึ้น สะท้อนจากเม็ดเงินลงทุนในโรงงานอุตสาหกรรมในเดือนกันยายน 2560 ขยายตัวในอัตราเร่งที่ร้อยละ 487.1 ต่อปี ตามการลงทุนที่เพิ่มขึ้นในเกือบทุกจังหวัด โดยเฉพาะจังหวัดสระบุรี เป็นสําคัญ ส่งผลให้ในไตรมาสที่ 3 ปี 2560 ขยายตัวร้อยละ 223.3 ต่อปี สําหรับด้านอุปทาน ภาคการท่องเที่ยวขยายตัวได้ดี โดยเฉพาะจากจํานวนผู้เยี่ยมเยือนและรายได้จากการเยี่ยมเยือน ในเดือนสิงหาคม 2560 ขยายตัวร้อยละ 4.9 และ 9.5 ต่อปี ตามลําดับ ส่งผลให้ในช่วง 2 เดือนแรกในไตรมาสที่ 3 ปี 2560 จํานวนผู้เยี่ยมเยือนและรายได้จากการเยี่ยมเยือน ขยายตัวร้อยละ 4.5 และ 8.5 ต่อปี ตามลําดับ สอดคล้องกับการผลิตภาคอุตสาหกรรมที่ปรับตัวดีขึ้น สะท้อนจากดัชนีความเชื่อมั่นภาคอุตสาหกรรมในเดือนกันยายนที่ปรับตัวดีขึ้นเป็นเดือนที่สองติดต่อกันที่ระดับ 89.4 โดยเฉพาะในอุตสาหกรรมพลาสติก และอุตสาหกรรมอลูมิเนียม เป็นต้น สําหรับ ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในเดือนกันยายน (เบื้องต้น) 2560 อยู่ในระดับต่ําที่ร้อยละ 0.6 ต่อปี และอัตราการว่างงานในเดือนสิงหาคม 2560 อยู่ที่ร้อยละ 1.4 ของกําลังแรงงานรวมของภูมิภาค
ภาคตะวันออกเฉียงเหนือ เศรษฐกิจขยายตัว โดยมีการลงทุนภาคเอกชน และภาคการท่องเที่ยวช่วยขับเคลื่อนเศรษฐกิจ สะท้อนเครื่องชี้ด้านอุปสงค์ โดยเฉพาะการลงทุนในหมวดเครื่องมือเครื่องจักร จากเม็ดเงินลงทุนในโรงงานอุตสาหกรรมในไตรมาสที่ 3 ปี 60 ขยายตัวร้อยละ 18.5 ต่อปี โดยเฉพาะจังหวัดขอนแก่น มุกดาหาร อุบลราชธานี และอุดรธานี เป็นสําคัญ สอดคล้องกับการบริโภคภาคเอกชน จากภาษีมูลค่าเพิ่ม ณ ราคาคงที่ ในไตรมาสที่ 3 ปี 2560 ขยายตัวร้อยละ 2.0 ต่อปี สําหรับด้านอุปทาน ภาคการท่องเที่ยวขยายตัวได้ดี โดยเฉพาะจากจํานวนผู้เยี่ยมเยือนและรายได้จากการเยี่ยมเยือน ในเดือนสิงหาคม 2560 ขยายตัวร้อยละ 3.1 และ 7.6 ต่อปี ตามลําดับ ส่งผลให้ในช่วง 2 เดือนแรกไตรมาสที่ 3 ปี 2560 จํานวนผู้เยี่ยมเยือนและรายได้จากการเยี่ยมเยือน ขยายตัวร้อยละ 2.5 และ 7.9 ต่อปี ตามลําดับ สอดคล้องกับการผลิตภาคอุตสาหกรรมที่ปรับตัวดีขึ้น สะท้อนจากดัชนีความเชื่อมั่นภาคอุตสาหกรรมในเดือนกันยายนที่ปรับตัวดีขึ้นเป็นเดือนที่สามติดต่อกันที่ระดับ 80.3 โดยเฉพาะในอุตสาหกรรมน้ําตาล ในขณะที่ด้านเสถียรภาพภายในยังอยู่ในเกณฑ์ดี สะท้อนจากอัตราเงินเฟ้อทั่วไปในเดือนกันยายน (เบื้องต้น) 2560 อยู่ในระดับที่เอื้อต่อการบริโภคในภูมิภาคร้อยละ 2.4 ต่อปี และอัตราการว่างงานในเดือนสิงหาคม 2560 อยู่ที่ร้อยละ 1.2 ของกําลังแรงงานรวมของภูมิภาค